BEGRUNDELSE

1. BAGGRUND FOR FORSLAGET

I artikel 290 og 291 i traktaten om Den Europæiske Unions funktionsmåde (TEUF) skelnes der mellem to forskellige typer kommissionsretsakter:

I henhold til artikel 290 i TEUF kan lovgiveren tildele Kommissionen beføjelse til at vedtage almengyldige ikkelovgivningsmæssige retsakter, der udbygger eller ændrer visse ikkevæsentlige bestemmelser i den lovgivningsmæssige retsakt. De retsakter, som Kommissionen vedtager på denne måde, betegnes i den terminologi, der anvendes i Traktaten, som "delegerede retsakter" (artikel 290, stk. 3).

I henhold til artikel 291 i TEUF træffer medlemsstaterne alle de nationale foranstaltninger, der er nødvendige for at gennemføre Unionens juridisk bindende retsakter. Sådanne retsakter kan tildele Kommissionen gennemførelsesbeføjelser, når ensartede betingelser for gennemførelse af disse er nødvendige. De retsakter, som Kommissionen vedtager på denne måde, betegnes i den terminologi, der anvendes i traktaten, som "gennemførelsesretsakter" (artikel 291, stk. 4).

Formålet med nærværende forslag er at bringe Rådets forordning (EF) nr. 3/2008[1] af 17. december 2007 om oplysningskampagner og salgsfremstød for landbrugsprodukter på det indre marked og i tredjelande i overensstemmelse med bestemmelserne i TEUF.

Ifølge nærværende forslag bestemmes målsætningerne og principperne og andre grundlæggende elementer i politikken for oplysningskampagner og salgsfremstød for landbrugsprodukter på det indre marked og i tredjelande af lovgiver. Målene for denne politik og principperne om en strategisk tilgang, programmering, komplementaritet, sammenhæng og overensstemmelse med andre EU-politikker fastlægges dermed af lovgiver. Tilsvarende fastsætter lovgiver principperne om partnerskab, subsidiaritet og lighed mellem mænd og kvinder samt ikkediskrimination.

Kommissionen skal ved delegerede retsakter bestemme, hvad der menes med et program for oplysningskampagner og salgsfremstød (artikel 1, stk. 1). På lignende måde skal Kommissionen vedtage delegerede retsakter for at bestemme de kendetegn, som meddelelser i oplysningskampagner og salgsfremstød skal respektere, for at forstærke objektiviteten i disse meddelelser samt beskytte forbrugere (artikel 1, stk. 3). Desuden skal Kommissionen udarbejde lister over temaer, produkter og tredjelande, der kan dækkes af disse foranstaltninger (artikel 4). Den skal også vedtage regler for programmer for oplysningskampagner og salgsfremstød (artikel 5). Desuden skal den vedtage detaljerede regler angående programmer, der skal gennemføres i tredjelande i samarbejde med internationale organisationer med henblik på sat sikre problemfri funktion (artikel 6). Med henblik på at sikre den mest effektive anvendelse af Unionens midler kan den også definere yderligere prioriteter for valget af programmer ud over dem, der allerede er fastsat af lovgiver (artikel 8, stk. 1).

Desuden skal lovgiver tildele Kommissionen beføjelser til at vedtage gennemførelsesretsakter i henhold til artikel 291, stk. 2, i traktaten, for så vidt angår de ensartede betingelser for medlemsstaternes forvalg af programmer (artikel 7) og Kommissionens valg af disse (artikel 8), proceduren i tilfælde af fravær af programmer (artikel 9), godkendelsen af gennemførelsesorganer (artikel 11, stk. 4), anvendelsen af materiale og tilsynet med programmer (artikel 12, stk. 3), programmernes finansieringsbestemmelser, indgåelsen af kontrakter for programmernes gennemførelse, sikkerhedsstillelse, betalingsbestemmelser og inddrivelse af uretmæssigt udbetalte beløb, bestemmelser for kontrol og sanktioner (artikel 13, stk. 9).

Endelig betragtes nogle af de beføjelser, der hidtil er blevet udøvet af Kommission under de beføjelser, som den har fået tildelt i henhold til forordning (EF) nr. 3/2008, som værende af en sådan vigtighed, at de skal indarbejdes i denne forordning. Dette angår (i) udelukkelsen fra støtte under forordning (EF) nr. 3/2008 af oplysningskampagner og salgsfremstød, der modtager støtte ifølge Rådets forordning (EF) nr. 1698/2005 om støtte til udvikling af landdistrikterne, med henblik på at eliminere risikoen for dobbeltfinansiering (jf. artikel 15, stk. 2, i Kommissions forordning (EF) nr. 501/2008[2]); (ii) principperne om, at forslagsstillende organisationer med henblik på at sikre en god forvaltning af Unionens budget skal stille sikkerhed for at garantere korrekt gennemførelse af programmerne (jf. artikel 16, stk. 3, i forordning (EF) nr. 501/2008), og at (iii) de kan pålægges straf, hvis de ikke opfylder deres forpligtelser (jf. artikel 27 i forordning (EF) nr. 501/2008).

2. RESULTATER AF KONSEKVENSANALYSER OG HØRINGER AF INTERESSEREDE PARTER

Det har ikke været nødvendigt at høre interesserede parter eller at foretage en konsekvensanalyse, da forslaget, der går ud på at tilpasse Rådets forordning (EF) nr. 3/2008 til TEUF, er et interinstitutionelt spørgsmål, der vedrører alle Rådets forordninger.

3. FORSLAGETS JURIDISKE INDHOLD

· Resumé af forslaget

At identificere Kommissionens delegerede beføjelser og gennemførelsesbeføjelser i Rådets forordning (EF) nr. 3/2008 og fastsætte proceduren for vedtagelse af disse retsakter.

I forordning (EF) nr. 3/2008 at indarbejde nogle af de beføjelser, som hidtil har været udøvet af Kommissionen.

· Retsgrundlag

Artikel 42 og 43 i traktaten om Den Europæiske Unions funktionsmåde.

· Subsidiaritetsprincippet.

EU's politik for oplysningskampagner og salgsfremstød supplerer og understøtter med fordel medlemsstaternes tiltag ved at fremme produktimage over for forbrugerne i EF og i tredjelande, især med hensyn til fødevarernes kvalitet, næringsværdi og sikkerhed og de anvendte produktionsmetoder. Den kan, fordi den bidrager til at åbne nye afsætningsmuligheder i tredjelande, også virke som multiplikator for nationale eller private initiativer.

Forslaget hører under EU's og medlemsstaternes delte kompetence, og det opfylder subsidiaritetsprincippet.

· Proportionalitetsprincippet

Som følge af den tiltagende handelsliberalisering, herunder handel med landbrugs- og fødevareprodukter, er handlen mellem EU-medlemsstaterne og tredjelande blevet mere og mere vigtig. Samtidig har støtten til EU-producenter, der konkurrerer i EU og på globale markeder med producenter uden for EU, været begrænset (f.eks. eksportrestitutioner). Forordningen om oplysningskampagner og salgsfremstød for landbrugsprodukter på det indre marked og i tredjelande er derfor et afgørende instrument, som er i overensstemmelse med de nye rammer i WTO-aftalen om landbrug.

Det ligger også naturligt i forlængelse af EU at fremme EU-landbrugsprodukternes høje kvalitetsstandarder og at tilskynde fælles fremstød, der involverer mere end ét EU-land eller mere end én landbrugssektor.

Forslaget er i overensstemmelse med proportionalitetsprincippet.

· Reguleringsmiddel/reguleringsform

Foreslået instrument: Europa-Parlamentets og Rådets forordning

4. VIRKNINGER FOR BUDGETTET

Forslaget har ingen konsekvenser for budgetudgifterne.

5. FAKULTATIVE ELEMENTER

Der er ingen fakultative elementer.

2011/0290 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 3/2008 om oplysningskampagner og salgsfremstød for landbrugsprodukter på det indre marked og i tredjelande

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 42, første afsnit, og artikel 43, stk. 2,

under henvisning til forslag fra Europa-Kommissionen[3],

efter fremsendelse af udkastet til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[4],

efter den almindelige lovgivningsprocedure[5] og

ud fra følgende betragtninger:

(1) Ved Rådets forordning (EF) nr. 3/2008[6] tildeles Kommissionen beføjelser til at vedtage gennemførelsesbestemmelser til nævnte forordning.

(2) Som følge af Lissabontraktatens ikrafttrædelse bør de beføjelser, der er tildelt Kommissionen ved forordning (EF) nr. 3/2008, tilpasses til artikel 290 og 291 i traktaten om Den Europæiske Unions funktionsmåde (herefter "traktaten").

(3) Med henblik på at sikre sammenhængen og effektiviteten i de foranstaltninger, der er fastsat i forordning (EF) nr. 3/2008, samt deres gode forvaltning og den mest effektive anvendelse af Unionens midler bør beføjelserne til at vedtage retsakter i overensstemmelse med artikel 290 i traktaten tildeles Kommissionen for så vidt angår definitionen af et program for oplysningskampagner og salgsfremstød, fastlæggelsen af kendetegn, som meddelelser i oplysningskampagner og salgsfremstød skal respektere, udarbejdelsen af lister over temaer, produkter og tredjelande, som kan være omfattet af disse foranstaltninger, vedtagelsen af regler, der definerer strategien for programmer for oplysningskampagner og salgsfremstød, vedtagelsen af detaljerede regler angående programmer, der skal gennemføres i tredjelande i samarbejde med internationale organisationer og definitionen af yderligere prioriteter for valg af programmer ud over dem, der allerede er fastsat af forordning (EF) nr. 3/2008. Det er særlig vigtigt, at Kommissionen udfører relevante høringer under det forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for, at der samtidig og rettidigt sendes relevante dokumenter til Europa-Parlamentet og Rådet.

(4) For at sikre ensartede vilkår for gennemførelsen af forordning (EF) nr. 3/2008 bør Kommissionen tildeles gennemførelsesbeføjelser. Disse beføjelser bør udøves i overensstemmelse med bestemmelserne i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[7].

(5) Nogle af de beføjelser, der hidtil er blevet udøvet af Kommission under de beføjelser, som den har fået tildelt i henhold til forordning (EF) nr. 3/2008, betragtes som værende af en sådan vigtighed, at de skal indarbejdes i denne forordning. Dette angår i) udelukkelsen fra støtte under forordning (EF) nr. 3/2008 af oplysningskampagner og salgsfremstød, der modtager støtte ifølge andre Unionsordninger, og som kan medføre risiko for dobbeltfinansiering; ii) princippet om, at forslagsstillende organisationer skal stille sikkerhed for at garantere korrekt gennemførelse af programmerne; og iii) princippet om, at disse forslagsstillende organisationer med henblik på at sikre en god forvaltning af Unionens budget kan pålægges straf, hvis de ikke opfylder deres forpligtelser.

(6) Forordning (EF) nr. 3/2008 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 3/2008 foretages følgende ændringer:

1) Artikel 1 ændres således:

a) I stk. 1 indsættes følgende afsnit:

"Kommissionen fastsætter ved delegerede retsakter kendetegnene for programmer for oplysningskampagner og salgsfremstød og perioden for deres gennemførelse."

b) Følgende stykker indsættes:

"3. Kommissionen fastsætter ved delegerede retsakter kendetegnene for meddelelser i oplysningskampagner og salgsfremstød.

4. Kommissionen vedtager ved hjælp af gennemførelsesretsakter bestemmelser vedrørende medlemsstaternes udpegelse af kompetente myndigheder med ansvar for gennemførelsen af de forholdsregler, der er nævnt i stk. 1."

2) Første punktum i første afsnit i artikel 4 affattes således:

"Kommissionen udarbejder ved delegerede retsakter en liste over temaer og produkter under artikel 3 og de berørte tredjelande."

3) Artikel 5 affattes således:

"Artikel 5 Strategi for programmer for oplysningskampagner og salgsfremstød

1. Kommissionen vedtager ved hjælp af delegerede retsakter bestemmelser, der skal følges, som definerer strategien for programmer for oplysningskampagner og salgsfremstød på det indre marked.

Disse bestemmelser skal indeholde generelle angivelser af

a) hvilke mål og målgrupper der skal nås

b) et eller flere temaer, som de valgte tiltag skal fokusere på

c) hvilke typer tiltag der skal gennemføres

d) programmernes varighed

e) den vejledende fordeling efter markeder og påtænkte tiltag af det beløb, der er til rådighed til Unionens medfinansiering af programmerne.

Når det gælder salgsfremstød for frisk frugt og friske grøntsager, fokuseres der især på fremstød rettet mod børn i uddannelsesinstitutioner.

2. Kommissionen vedtager ved hjælp af delegerede retsakter bestemmelser, der definerer strategien, som skal følges i forslag for programmer for oplysningskampagner og salgsfremstød i tredjelande for nogle eller alle de produkter, som er nævnt i artikel 3, stk. 2."

4) Artikel 6 ændres således:

a) stk. 1 affattes således:

"1. Med henblik på gennemførelsen af de tiltag, der er nævnt i artikel 2, stk. 1, litra a), b) og c), stk. 2 og stk. 3, litra a), b), og c), i overensstemmelse med de delegerede retsakter, der er omhandlet i artikel 5, stk. 1, udarbejder den eller de erhvervsorganisationer eller brancheorganisationer, der repræsenterer den eller de berørte sektorer i en eller flere medlemsstater eller på EU-plan, forslag til programmer for oplysningskampagner og salgsfremstød af højst tre års varighed, jf. dog stk. 2 i nærværende artikel."

b) i stk. 2 indsættes følgende afsnit:

"Kommissionen vedtager ved hjælp af delegerede retsakter bestemmelser angående gennemførelsen af salgsfremstød i tredjelande, der gennemføres i samarbejde med internationale organisationer."

5) Artikel 7 ændres således:

a) Stk. 1, andet afsnit, affattes således:

"Medlemsstaterne undersøger, om programforslagene er formålstjenlige, og kontrollerer, om de er i overensstemmelse med denne forordning, de delegerede retsakter, der er nævnt i artikel 5, og de relevante udbudsbetingelser. De kontrollerer også forholdet mellem kvalitet og pris for de pågældende programmer."

b) Stk. 2, andet og tredje afsnit, affattes således:

"Hvis Kommissionen konstaterer, at et program eller nogle af tiltagene deri ikke er i overensstemmelse med EU-bestemmelserne, eller at de tiltag, der skal gennemføres på det indre marked, ikke er i overensstemmelse med de delegerede retsakter, som er nævnt i artikel 5, eller at forholdet mellem kvalitet og pris ikke er i orden, underretter den inden for en fastsat tidsfrist den eller de pågældende medlemsstater om, at hele eller en del af programmet ikke er støtteberettiget. Efter fristens udløb anses programmet for støtteberettiget, hvis der ikke er givet en sådan underretning.

Medlemsstaterne tager hensyn til eventuelle bemærkninger fra Kommissionen og sender den de programmer, som er blevet revideret med den forslagsstillende organisations samtykke, jf. artikel 6, stk. 1, inden udløbet af en fastsat tidsfrist."

c) Følgende indsættes som stk. 3:

"3. Kommissionen definerer ved gennemførelsesretsakter:

a) reglerne angående indsendelsen af forslag til programmer til medlemsstaterne

b) kravene, som programmerne skal overholde, og kriterierne, som programmerne skal kontrolleres i forhold til

c) regler angående proceduren til medlemsstaternes forvalg og Kommissionens valg og relaterede tidsfrister."

6) Artikel 8 affattes således:

"Artikel 8 Valg af programmer for oplysningskampagner og salgsfremstød

1. Ved valg af programmer skal programmer, der foreslås af flere medlemsstater, eller som omfatter foranstaltninger i flere medlemsstater eller tredjelande, prioriteres.

Kommissionen kan ved delegerede retsakter definere yderligere prioriteter for valg af programmer.

2. Kommissionen skal ved gennemførelsesretsakter beslutte, hvilke specifikke programmer der skal vælges, eventuelle ændringer af disse og de tilhørende budgetter."

7) Artikel 9 ændres således:

a) stk. 1 affattes således:

"1. Er der ikke forelagt nogen programmer til gennemførelse på det indre marked, jf. artikel 6, stk. 1, for en eller flere af de oplysningskampagner, der er nævnt i artikel 2, stk. 1, litra b), fastsætter hver medlemsstat på grundlag af de delegerede retsakter, der er nævnt i artikel 5, stk. 1, et program og dertil hørende udbudsbetingelser og udvælger efter offentligt udbud det organ, der skal gennemføre det program, som medlemsstaten forpligter sig til at medfinansiere."

b) stk. 2, første afsnit, affattes således:

"Er der ikke forelagt nogen programmer til gennemførelse i tredjelande, jf. artikel 6, stk. 1, for en eller flere af de oplysningskampagner, der er nævnt i artikel 2, stk. 1, litra a), b) og c), fastsætter hver medlemsstat på grundlag af de delegerede retsakter, der er nævnt i artikel 5, stk. 2, et program og dertil hørende udbudsbetingelser og udvælger efter offentligt udbud det organ, der skal gennemføre det program, som medlemsstaten forpligter sig til at medfinansiere."

c) stk. 3, litra b), affattes således:

"b) at programmet og det foreslåede organ er i overensstemmelse med denne forordning og eventuelt gældende delegerede retsakter;"

d) stk. 4 affattes således:

"4. Med henblik på Kommissionens gennemgang af programmerne finder artikel 7, stk. 2, og artikel 8 anvendelse."

e) stk. 5 udgår.

8) Det indledende punktum i artikel 10 affattes således:

"Efter at Kommissionen har informeret komitéen som nævnt i artikel 16b, stk. 1, eller, hvor det er nødvendigt, udvalget for økologisk landbrug, der er nedsat ved artikel 38e i Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter*, eller udvalget for kvalitetspolitik for landbrugsprodukter, der er nedsat ved artikel [54] i Europa-Parlamentets og Rådets forordning nr. XXX/201X af XX Xxxxx 201X om kvalitetsordninger for landbrugsprodukter**, kan den beslutte at gennemføre en eller flere af følgende foranstaltninger:

* EUT L 189 af 20.7.2007, s. 1.

**EUT L …."

9) I artikel 11 foretages følgende ændringer:

a) I stk. 2 udgår andet afsnit.

b) Følgende indsættes som stk. 4:

"4. Kommissionen definerer ved gennemførelsesretsakter betingelserne for medlemsstaternes godkendelse af de valgte gennemførelsesorganer samt betingelserne for de forslagsstillende organisationers godkendelse til selv at gennemføre bestemte dele af programmet."

10) I artikel 12 indsættes som stk. 3:

"3. Kommissionen vedtager ved gennemførelsesretsakter bestemmelser vedrørende anvendelsen af materiale til oplysningskampagner og salgsfremstød og tilsynet med programmer."

11) Artikel 13 ændres således:

a) Stk. 6 affattes således:

"6. Uanset artikel [XXX gammel 180 i forordning 1234/2007] i Europa-Parlamentets og Rådets forordning (EU) XXXX/20.. * i …. [etablering af en fælles markedsordning for landbrugsprodukter (fusionsmarkedsordning)] [afstemt fusionsmarkedsordningen] og artikel 3 i Rådets forordning (EF) nr. 1184/2006 af 24. juli 2006 om anvendelse af visse konkurrenceregler inden for produktion og handel med landbrugsvarer** finder artikel 107, 108 og 109 i traktaten dog ikke anvendelse på betalinger, der foretages af medlemsstaterne, herunder deres økonomiske tilskud, eller på de tilskud, der stammer fra skattelignende indtægter, eller medlemsstaternes obligatoriske bidrag eller forslagsstillende organisationer for programmer, der er berettiget til EU-støtte ifølge artikel 42 i traktaten, som Kommissionen har udvalgt i overensstemmelse med artikel 8 i nærværende forordning.

* EUT L…….

** EUT L 214 af 4.8.2006, s. 7"

b) Følgende stykker indsættes:

"7. Aktiviteter i forbindelse med oplysningskampagner og salgsfremstød, der modtager støtte under Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)*, er ikke berettiget til finansielt tilskud fra EU under nærværende forordning.

8. De forslagsstillende organisationer skal stille sikkerhed med henblik på at sikre den korrekte gennemførelse af programmerne, og de forslagsstillende organisationer skal pålægges straf, hvis de ikke overholder deres forpligtelser.

9. Kommissionen vedtager ved hjælp af gennemførelsesretsakter bestemmelser vedrørende:

a) bestemmelserne for finansiering af programmerne, der er godkendt under nærværende forordning

b) indgåelsen af kontrakter for gennemførelse af programmerne, der er godkendt under nærværende forordning

c) de forslagsstillende organisationers sikkerhedsstillelse og bestemmelserne for deres frigivelse

d) betalingsbestemmelserne og inddrivelsen af uretmæssigt udbetalte beløb

e) bestemmelserne for de kontroller, som skal udføres af medlemsstaterne, og den straf, som forslagsstillende organisationer kan pålægges.

* EUT L 277 af 21.10.2005, s. 1."

12) Artikel 15 og 16 udgår.

13) Følgende indsættes som artikel 15a, 16a og 16b:

"Artikel 15a Kommissionens beføjelser

Når Kommissionen tildeles beføjelser til at vedtage delegerede retsakter, finder artikel 16a anvendelse.

Når Kommissionen tildeles beføjelser til at vedtage gennemførelsesretsakter, handler den i overensstemmelse med undersøgelsesproceduren som nævnt i artikel 16b.

Artikel 16a Udøvelse af delegationen

1. Kommissionen tillægges beføjelser til at vedtage delegerede retsakter på de i denne artikel anførte betingelser.

2. De delegerede beføjelser i denne forordning tillægges for en ubegrænset tidsperiode.

3. Den i denne forordning omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer de i den pågældende afgørelse anførte delegerede beføjelser til ophør. Den får virkning dagen efter offentliggørelsen af afgørelsen i Den Europæiske Unions Tidende eller på en senere heri fastsat dato. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom.

5. En delegeret retsakt, der vedtages i henhold til nærværende forordning, træder kun i kraft, hvis hverken Europa-Parlamentet eller Rådet har gjort indsigelse inden 2 måneder fra meddelelsen af retsakten til Europa-Parlamentet eller Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke vil gøre indsigelse. Fristen forlænges med to måneder på initiativ af Europa-Parlamentet eller Rådet.

Artikel 16b Gennemførelsesretsakter – komité

1. Kommissionen bistås af Forvaltningskomitéen for den Fælles Markedsordning for Landbrugsprodukter, der er nedsat ved artikel 323, stk. 2, i Europa-Parlamentets og Rådets forordning (EU) XXXX/20.. * af …. [etablering af en fælles markedsordning for landbrugsprodukter (fusionsmarkedsordning)] [afstemt fusionsmarkedsordningen]. Denne komité er et udvalg som omhandlet i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser**.

2. Når der henvises til dette stykke, anvendes artikel 5 i forordning (EU) nr. 182/2011.

* EUT L…….

** EUT L 55 af 28.2.2011, s.13."

14) Artikel 17 affattes således:

"Artikel 17 Høring

Inden Kommissionen vedtager delegerede retsakter eller gennemførelsesretsakter som nævnt i nærværende forordning, kan den høre:

a) den rådgivende gruppe for salgsfremmende foranstaltninger, der blev nedsat ved Kommissionens afgørelse 2004/391/EF

b) tekniske ad hoc-arbejdsgrupper bestående af komitémedlemmer eller eksperter med særlig viden om salgsfremme og reklame."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

FINANSIERINGSOVERSIGT ||

||

1. || BUDGETPOST: Afsnit 05: landbrug og udvikling af landdistrikter || BEVILLINGER: FB: 57 292 184 763 EUR BB: 55 269 004 060 EUR

2. || TITEL: Forslag til Europa-Parlamentets og Rådets forordning om ændring af forordning (EF) nr. 3/2008 om oplysningskampagner og salgsfremstød for landbrugsprodukter på det indre marked og i tredjelande

3. || RETSGRUNDLAG: Artikel 43 TEUF

4. || FORMÅL: At identificere Kommissionens delegerede beføjelser og gennemførelsesbeføjelser i Rådets forordning (EF) nr. 3/2008 og fastsætte proceduren for vedtagelse af disse retsakter (tilpasning af forordningen til Lissabontraktaten)

5. || FINANSIELLE VIRKNINGER || 12-MÅNEDERS PERIODE (mio. EUR) || AKTUELT REGNSKABSÅR [2011] (mio. EUR) || EFTER­FØLGENDE REGNSKABSÅR [2012] (mio. EUR)

5.0 || UDGIFTER, SOM AFHOLDES - BOGFØRT EU-BUDGETTET (REFUSIONER/INTERVENTIONER) - OVER NATIONALE BUDGETTER - ANDET || - || - || -

5.1 || INDTÆGT - EU'S EGNE INDTÆGTER (AFGIFTER/TOLD) - NATIONAL || - || - || -

|| || [2013] || [2014] || [2015] || [2016]

5.0.1 || UDGIFTSOVERSLAG || - || - || - || -

5.1.1 || INDTÆGTSOVERSLAG || - || - || - || -

5.2 || BEREGNINGSMÅDE:

6.0 || ER FINANSIERING MULIG MED DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? || JA NEJ

6.1 || ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? || JA NEJ

6.2 || ER ET TILLÆGSBUDGET NØDVENDIGT? || JA NEJ

6.3 || SKAL BEVILLINGER INDFØRES I KOMMENDE BUDGETTER? || JA NEJ

BEMÆRKNINGER: Da det drejer sig om at tilpasse Rådets forordning til Lissabontraktaten, har dette forslag ingen konsekvenser for budgetudgifterne.

[1] EUT L 3 af 5.1.2008, s. 1.

[2] EUT L 147 af 6.6.2008, s. 3

[3] EUT C af, s. .

[4] EUT C af, s. .

[5] EUT C af, s. .

[6] EUT L 3 af 5.1.2008, s. 1.

[7] EUT L 55 af 28.2.2011, s. 13.